FI Euroopan unionin virallinen lehti C 372/9

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

2012/C 372/13

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”PLÁTANO DE CANARIAS”

EY-N:o: ES-PGI-0005-0867-11.03.2011

SMM ( X ) SAN ( )

1. Nimi:

”Plátano de Canarias”

2. Jäsenvaltio tai kolmas maa:

Espanja

3. Maataloustuotteen tai elintarvikkeen kuvaus:

3.1 Tuotelaji:

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta:

Suojattu maantieteellinen merkintä ”Plátano de Canarias” koskee Kanariansaarilla viljeltyjä Musa acuminata Colla (AAA) -lajin Cavendish-lajikkeen banaaneja, jotka on tarkoitettu kulutettavaksi tuoreena kauppakunnostuksen ja pakkauksen jälkeen.

Banaanin kuoren väri on satoa korjattaessa vihreä ja muuttuu voimakkaan keltaiseksi, jolloin banaani on sopivan kypsä syötäväksi. Malto muuttuu väriltään norsunluun valkoisesta ensin kermanväriseksi ja sitten keltaiseksi.

Plátano de Canarias -banaanin kuoressa esiintyvät pilkut ovat kuitenkin se ominaisuus, jonka perusteella kuluttajat sen tunnistavat.

Plátano de Canarias -banaanille on tyypillistä suuri polyfenoloksidaasientsyymin ja peroksidaasientsyymin aktiivisuus. Nämä entsyymit katalysoivat kuoren harmaantumiseen liittyviä hapetusreaktioita. Tämä piirre tulee esille kypsymisprosessin aikana, kun kuoreen ilmaantuu ruskeanharmaita pilkkuja tai alttius hankaumille kasvaa. Kuoren ruskeapilkkuisuus on Plátano de Canarias -banaanin erottava tunnusmerkki – se on kuuluisa pilkuistaan.

Muodoltaan Plátano de Canarias on pitkulainen, selvästi käyrä ja varteen kiinnittyvästä osasta kapeneva.

Banaanin koko on määritettävä, ja sitä varten mitataan hedelmän pituus ja paksuus. Pituuden on oltava vähintään 14 cm ja paksuuden vähintään 27 mm.

Plátano de Canarias –banaanin tärkeimmät kemialliset ominaisuudet ovat seuraavat:

— Tärkkelyspitoisuus vaihtelee välillä 5–8.

— Sokerien kokonaispitoisuus on yli 10; sokerista valtaosa on sakkaroosia.

Sekä tärkkelys- että sokeripitoisuus ilmoitetaan grammoina 100 grammassa kypsää kuorittua banaania.

Edellä ilmoitettu alhainen tärkkelyspitoisuus ja suuri sokeripitoisuus ovat kyseisen SMM:llä suojatun tuotteen erottavia piirteitä.

Tärkeimmät Plátano de Canarias -banaanin erottavat ominaisuudet ovat tiivistäen seuraavat:

— Erittäin makea maku, joka perustuu suureen sokeripitoisuuteen ja alhaiseen tärkkelyspitoisuuteen.

— Voimakas tuoksu (impacto plátano), joka perustuu isoamyyliasetaatin ja heksyylibutanoaatin suureen pitoisuuteen: ”Impacto a plátano” -tuoksun aiheuttajana pidetään 3-metyylibutyyliasetaattia eli isoamyyliasetaattia. Käytettävissä olevien tutkimusten mukaan kyseisen yhdisteen pitoisuus on Plátano de Canarias -banaanissa selvästi suurempi kuin muuta alkuperää olevissa banaaneissa. Plátano de Canarias -banaanissa esiintyy myös tyypilliseen banaanin tuoksuun vaikuttavia yhdisteitä, kuten heksyylibutanoaattia. Muuta alkuperää olevista banaaneista kyseisen yhdisteen määrää ei kuitenkaan pystytä arvioimaan.

— Banaanin kuoressa tyypillisesti esiintyvien tummien pilkkujen syynä on suuri polyfenoloksidaasientsyymin ja peroksidaasientsyymin aktiivisuus. Nämä entsyymit katalysoivat kuoren harmaantumiseen liittyviä hapetusreaktioita.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Plátano de Canarias -banaanin viljelyn on tapahduttava suojatulla maantieteellisellä merkinnällä rajatun maantieteellisen alueen sisäpuolella.

SMM Plátanos de Canarias -banaanien kypsytys ja pakkaaminen voidaan kuitenkin suorittaa rajatun maantieteellisen alueen ulkopuolella.

3.6 Viipalointia, raastamista, pakkaamista jne. koskevat erityiset säännöt:

Plátano de Canarias -banaanille ei ole olemassa erityisiä sääntöjä.

3.7 Merkintöjä koskevat erityiset säännöt:

Voimassa olevan lainsäädännön yleisesti edellyttämien tietojen lisäksi pakkauksessa on oltava selvästi näkyvillä suojatun maantieteellisen merkinnän ”Plátano de Canarias” nimi ja oma tunnus sekä Euroopan unionin tunnus.

SMM ”Plátano de Canarias” -tunnus ja sen ominaisuudet ovat seuraavat:

— Pantone 295 (sininen), soikion pohjaväri.

— Pantone 347 (vihreä), banaanin ääriviivat sekä banaanikasvin lehdet.

— Pantone 109 (keltainen), banaania esittävän kuvan pohjaväri.

4. Maantieteellisen alueen tarkka rajaus:

SMM ”Plátano de Canarias” -banaanien maantieteellinen tuotantoalue on Kanarian saaristoalue, ja se käsittää kaikki alle 500 metrin korkeudella merenpinnasta sijaitsevat, maatalouskäytössä olevat alat.

5. Yhteys maantieteelliseen alueeseen:

5.1 Maantieteellisen alueen erityisyys:

Kanarian saariryhmä sijaitsee Afrikan luoteisrannikon edustalla, koordinaattien 27° 37′ ja 29° 25′ pohjoista leveyttä välissä. Maantieteellisen sijainnin sekä pasaatituulten ja Kanarian kylmän merivirran vaikutuksesta alueella vallitsee kostea subtrooppinen ilmasto, joka on leuto ja vähäsateinen.

Keskilämpötilat ovat Kanariansaarilla melko tasaisia läpi vuoden. Rannikoilla keskilämpötila on noin 20 °C, mutta korkeammalle mentäessä lämpötila on selvästi alempi ja lämpötilan vuorokausivaihtelut ovat suurempia.

Leudon sään ja saarille saapuvien tuulten vaikutuksesta kasvi kehittyy hitaasti ja hedelmän kypsymisaika on pitkä, millä on suuri merkitys Plátano de Canarias -banaanin erityisominaisuuksien kehittymiselle.

5.2 Tuotteen erityisyys:

Suojatun maantieteellisen merkinnän ”Plátano de Canarias” mukaiset banaanit ovat muodoltaan pitkulaisia, selvästi käyriä, ja niiden pituus on vähintään 14 cm ja paksuus vähintään 27 mm. Maku on hyvin makea, ja kuoressa on ruskeita pilkkuja.

Kuoressa esiintyvät pilkut ovat Plátano de Canarias -banaanin tunnusmerkki ja tärkein ominaisuus, josta kuluttajat sen tunnistavat.

Pilkut ovat seurausta tiettyjen entsyymien aktiivisuudesta; erityisesti niiden syntyyn vaikuttaa polyfenoloksidaasientsyymin ja peroksidaasientsyymin aktiivisuus.

Edellä kuvatusta ominaisuudesta esitetään tietoja Plátano de Canarias -banaanin ja muuta alkuperää olevien banaanien osalta SMM ”Plátano de Canarias” hyväksymistä koskevan hakemuksen mukana toimitetussa tutkimuksessa. Tiedoista käy selvästi ilmi, että Plátano de Canarias -banaanilla on paljon suurempi peroksidaasi- ja polyfenoloksidaasiaktiivisuus ja että tämän vuoksi Plátano de Canarias -banaanilla esiintyy muuta alkuperää oleviin banaaneihin verrattuna paljon enemmän kyseisiä pilkkuja, joista siten on tullut sen erityistuntomerkki.

Samassa SMM ”Plátano de Canarias” hyväksymistä koskevan hakemuksen mukana toimitetussa tutkimuksessa selvitettiin tuotteen erityisyyttä ravitsemukselliselta kannalta. Plátano de Canarias -banaanista ja muuta alkuperää olevasta banaanista tutkittuja ravintoaineita koskevassa kokonaisanalyysissä havaittiin tärkeitä eroja. Plátano de Canarias -banaanissa on vähemmän tärkkelystä ja enemmän liukoisia sokereita, mikä lisää sen makeutta, ja lisäksi se sisältää enemmän kaliumia ja fosforia ja vähemmän natriumia ja kalsiumia kuin muuta alkuperää olevat banaanit. Nämä tärkeät erot vahvistavat sen, että Plátanos de Canarias on eri tuote kuin muissa osissa maapalloa tuotetut banaanit. (Forster et al. 2002)

5.3 Syy-seuraus-suhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Suojatun maantieteellisen merkinnän ”Plátano de Canarias” hyväksymistä koskeva hakemus perustuu tuotteen laatuun sekä sen nimen maineeseen ja tunnettuuteen. Plátano de Canarias -banaanin tyypillinen viljely on syntynyt historiallisten, luontaisten ja inhimillisten tekijöiden yhteisvaikutuksen tuloksena.

Saariryhmä sijaitsee Afrikan luoteisrannikon edustalla, koordinaattien 27° 37′ ja 29° 25′ pohjoista leveyttä välissä. Maantieteellinen sijainti merkitsee kosteaa subtrooppista ilmastoa, joka on leuto ja vähäsateinen.

Kanariansaarten sijainti Atlantin valtameressä länteen Afrikan mantereesta, subtrooppisen vyöhykkeen keskiviivalla, tuo saarten ilmastoon joitakin erityisiä piirteitä. Saariryhmä sijaitsee alueella, jonka ilmastoon vaikuttaa kahden eri tasoilla toimivista tekijöistä muodostuvan kokonaisuuden vuorovaikutus. Yhtäällä vaikuttaa subtrooppisen vyöhykkeen leveysasteille ominainen ilmakehän dynamiikka, ja toisaalla ovat mantereen läheisyydessä sijaitsevat korkokuvaltaan suurelta osin epätasaiset saaret, joiden rantoja kylmä merivirta huuhtoo.

Kanariansaaret sijaitsevat sekä maantieteellisesti että ilmasto-olojen puolesta Plátano de Canarias -banaanin viljelyyn sopivalla alueella, sillä se vaatii noin 25–27 °C:n lämpötilan. Lämpötilan lasku 16 °C:seen on kasville haitallinen, ja 14 °C:ssa sen kasvu tyrehtyy.

Banaanikasvin kehityksen ratkaisee yli 14 °C:n lämpötiloja vastaavien astepäivien määrä, ja niinpä Kanariansaarten leudon ilmaston ja saarille saapuvien tuulten vaikutuksesta kasvin kasvu on hitaampaa kuin trooppisten alueiden viljelyksillä.

Tämä kasvuun ja siten myös hedelmän kypsymiseen kuluva pidempi aika (hedelmä pysyy kasvissa kolme kuukautta pidempään) vaikuttaa ratkaisevasti Plátano de Canarias -banaanin erityisominaisuuksien – vähän tärkkelystä ja runsaasti sokereita, erityisesti sakkaroosia – kehittymiseen.

Samat olosuhteet vaikuttavat myös Plátano de Canarias -banaanin entsyymiaktiivisuuteen; entsyymit katalysoivat kuoren ruskettumiseen liittyviä reaktioita. Suuri entsyymiaktiivisuus ilmenee ruskeiden pilkkujen ilmaantumisena kuoreen, ja nämä pilkut ovat Plátano de Canarias -banaanin erottava tunnusmerkki – se on kuuluisa pilkuistaan.

Banaanin ominaisuuksiin vaikuttavat suuresti ympäristöolot kuten valo, lämpötila, vesi, maaperä, suhteellinen kosteus, tuuliolot jne. Kaikki edellä mainitut tekijät vaikuttavat kasvin fysiologiseen kehitykseen ja myötävaikuttavat sen erityispiirteiden syntyyn kuten edellisissä kohdissa selostetaan.

Mannermaan markkinoiden näkökulmasta Kanariansaarten maantieteellinen sijainti mahdollistaa Plátano de Canarias -banaanin hyvin nopeat kuljetukset muualta peräisin oleviin banaaneihin verrattuna. Näin sato voidaan korjata kypsymisen edettyä jo pidemmälle, jolloin tuotteen aistinvaraiset ominaisuudet ovat paremmat ja se saadaan toimitettua kuluttajalle parempilaatuisena.

Plátano de Canarias -banaanin maineesta ja tunnettuudesta todistavat monet maininnat lehdissä ja kirjallisuudessa. Seuraavassa esitetään muutamia otteita näistä lehtikirjoituksista.

La Vanguardia, keskiviikko 25. toukokuuta 1921, sivu 11 ”[…] Hallitusta pyydetään käyttämään vaikutusvaltaansa, jotta Saksan hallitus sallisi Plátano de Canarias -banaanin tuonnin, joka on ollut kiellettyä kuukausien ajan […]”.

La Vanguardia, tiistai 24. kesäkuuta 1930, sivu 32 ”Señor Matos, joka tuntee hyvin Plátano de Canarias -banaanin tuotannon merkityksen, on luvannut ministeriöltään täyden tuen tämän oikeutetun tavoitteen edistämiseen.”

La Vanguardia, lauantai 21. marraskuuta 1970, sivu 8 ”Plátano de Canarias -banaanin menekinedistämiskampanjat alkavat taas.”

Plátano de Canaria -nimen maine ja tunnettuus tulevat hyvin esille myös maatalous-, kalastus- ja elintarvikeministeriön vuonna 2002 toteuttamassa Espanjan ja Portugalin banaanimarkkinoita koskevassa tutkimuksessa. Sen päätelmänä oli, että riippumatta sukupuolesta, iästä, yhteiskuntaluokasta ja asuinpaikasta kuluttajien ehdoton enemmistö pitää banaanista, ja sen kuluttajat yhdistävät itsestään ja välittömästi Kanariansaariin.

Eritelmän julkaisutiedot:

(asetuksen (EY) N:o 510/2006 5 artiklan 7 kohta)

http://www.gobiernodecanarias.org/boc/2011/025/005.html

(1) EUVL L 93, 31.3.2006, s. 12.